erhwenkuo/poetry-chinese-zhtw huggingface dataset:
六醜
作者：陳允平（宋）

自清明過了，漸柳底、鶯梭慵擲。萬紅御風，飄飄如附翼。錦繡陳跡。障地香塵暗，亂蜂似雨，漫冶遊南國。蘭襟縹緲辭湘澤。馬跡郊原，燕泥巷陌。傷春為花深惜。嘆芳菲薄倖，容易疏隔。庭閒人寂。空除芳草碧。夢裡驚春去，如瞬息。長安市上狂客。為桃源解佩，醉濃歡極。無心整、霧襟煙幘。驚回處，斷雨殘雲倦倚，畫闌干側。相思恨、暗度流汐。更杜鵑、院落黃昏近，誰禁受得。
塞垣春
作者：陳允平（宋）

草碧鋪橫野。帶暝色、歸鞍卸。煙葭露葦，滿汀鷗鷺，人在圖畫。漸一聲雁過南樓也。更細雨、時飄灑。念徽容、都銷瘦，漫將紈素描寫。臨鏡理殘妝，依然是、京兆柔雅。落葉感秋聲，啼漿嘆涼夜。對黃花共說憔悴，相思夢、頓醒西窗下。兩腕玉挑脫，素纖慳半把。
掃花遊・掃地遊
作者：陳允平（宋）

蕙風揚暖，漸草色分吳，柳陰迷楚。寸心似縷。看窺簾燕妥，妒花蝶舞。翦翦愁紅，萬點輕飄淚雨。怕春去。問杜宇喚春，歸去何處。後期重細許。倩落絮飛煙，障春歸路。長亭別俎。對歌塵舞地，暗傷蠻素。算得相思，比著傷春又苦。正憑佇。聽斜陽、斷橋簫鼓。
夜飛鵲・夜飛鵲慢
作者：陳允平（宋）

秋江際天闊，風雨悽其。雲陰未放晴暉。歸鴉亂葉更蕭索，砧聲幾處寒衣。沙頭酒初熟，盡籬邊朱槿，竹外青旗。潮期尚晚，怕輕離、故故遲遲。何以醉中先別，容易為分襟，獨抱琴歸。回首征帆縹緲，津亭寂寞，衰草煙迷。虹收霽色，漸落霞孤鶩飛齊。更何時，重與論文渭北，翦燭窗西。
滿庭芳
作者：陳允平（宋）

槐影連陰，竹光摶露，小荷新綠浮園。簟紋如浪，綃帳碧籠煙。回合溪橋一曲，初雨過、流水濺濺。闌干外，沙鷗野鳥，飛過釣魚船。浮生，同幻境，眼空四海，跡寄三椽。但隨天、休問我後誰前。要識淵明琴趣，真真意、都在無弦。薰風裡，綸巾羽扇，一枕北窗眠。
花犯
作者：陳允平（宋）

報南枝、東風試暖，蕭蕭甚情味。亂瓊雕綴。幻姑射精神，玉蕊佳麗。壽陽宴罷妝臺倚。眉顰羞鵲喜。念誤卻、何郎歸去，清香空翠被。溪松徑竹素知心，青青歲寒友，甘同憔悴。漸畫角，嚴城上、雁霜驚墜。煙江暮、佩環未解，愁不到、獨醒人夢裡。但恨繞、六橋明月，孤山雲畔水。
大酺
作者：陳允平（宋）

霧幕西山，珠簾卷，濃靄悽迷華屋。蒲萄新綠漲，正桃花煙浪，亂紅翻觸。繡閣留寒，羅衣怯潤，慵理鳳樓絲竹。東風垂楊恨，鎖朱門深靜，粉香初熟。念緩酌燈前，醉吟孤枕，頓成清獨。傷心春去速。嘆美景虛擲如飛轂。漫孤負、鞦韆臺榭，拾翠心期，誤芳菲、怨眉愁目。冷透金篝溼，空展轉、畫屏山曲。夢不到、華胥國。閒倚雕檻，試採青青梅菽。海棠尚堪對燭。
霜葉飛
作者：陳允平（宋）

碧天如水，新蟾掛、修眉初畫雲表。半江楓葉自黃昏，深院砧聲悄。漸涼蝶、殘花夢曉。西風籬落寒螿小。背畫闌依依，有數點、流螢亂撲，扇底微照。凝望渺漠平蕪，蒹葭煙遠，過雁遠帶愁到。拼教日日醉斜陽，但素琴橫抱。記舊譜、歸耕未了。金徽誰度淒涼調。算多少悲秋恨，恨比秋多，比秋猶少。
法曲獻仙音
作者：陳允平（宋）

油幕收塵。素紈招月，一枕蘋香微度。枕玉牙床，浣冰金斛，薰風夜涼窗戶。漸睡醒、明河暗，芭蕉幾聲雨。對誰語。念徽容已成憔悴，心期誤。歸計欲成又阻。寂寞燕樓空，想弓彎、眉黛慵嫵。淚墨愁箋，縱迴文，難寫情素。便山遙水邈，幾度夢魂飛去。
渡江雲
作者：陳允平（宋）

青青江上草，片帆浪暖，初泊渡頭沙。翠筇便瘦倚，問酒垂楊，影裡那人家。東風未許，漫媚嫵、輕試鉛華。飄佩環、玉波秋瑩，雙髻綠堆鴉。空嗟。赤闌橋畔，暗約琴心，傍鞦韆影下。夜漸分、西窗愁對，煙月籠紗。離情暗逐春潮去，南浦恨、風葦煙葭。腸斷處，門前一樹桃花。
應天長
作者：陳允平（宋）

流鶯喚夢，芳草帶愁，東風料峭寒色。又見杏漿餳粥，家家禁菸食。江湖幾年倦客。曾慣識、淒涼岑寂。苦吟瘦，蕭索詩腸，空愧郊籍。春事正溪山，柳霧花塵，深映翠蘿壁。更謝多情雙燕，歸來舊庭宅。情絲亂遊巷陌。悵容易、萬紅陳跡。酒旗直，綠水橋邊，猶記曾識。
玉樓春
作者：陳允平（宋）

東風躍馬長安道。一樹櫻桃花謝了。別來千里夢頻歸，醉裡五更愁不到。江南兩岸無名草。雨遍莓苔生嫩葆。玉樓人遠綠腰閒，簾幕深沈雙燕老。
玉樓春
作者：陳允平（宋）

粉銷香減紅蘭淚。總是文君初別意。春風織就悶情懷，夜月砌成愁況未。迢迢歸夢頻東里。堪恨洛陽花漸已。斜陽日日自相思，三十六陂芳草地。
玉樓春
作者：陳允平（宋）

萬花叢底曾抬目。澹雅梳妝嬌已足。夜來鸚鵡夢中人，春去琵琶江上曲。雙鸞碧重釵頭玉。裙曳湘羅浮淺綠。東風一醉買蛾眉，為拚明珠三萬斛。
玉樓春
作者：陳允平（宋）

西園鬥結鞦韆了。日漾遊絲煙外嫋。小橋楊柳色初濃，別院海棠花正好。粉牆低度鶯聲巧。薄薄輕衫宜短帽。便拚日日醉芳菲，未必春風留玉貌。
玉樓春
作者：陳允平（宋）

柳絲挽得秋光住。腸斷驛亭離別處。斜陽一片水邊樓，紅葉滿天江上路。來鴻去雁知何數。欲問歸期朝復暮。晚風亭院倚闌干，兩岸蘆花飛雪絮。
傷情怨・清商怨
作者：陳允平（宋）

南枝春意正小。籬菊都荒了。帳底孤燈，夜來還獨照。沙洲煙翠渺渺。謝塞鴻、頻帶書到。笑拈梅花，今年開較早。
品令
作者：陳允平（宋）

玉壺塵靜。蟾光透、一簾疏影。偏愛水月樓臺近。畫闌獨倚，風度寒香陣。猶記曲江煙水恨。嘆淒涼誰問。夜深沙觜霜痕印。嚼花拚醉，枝上春無盡。
木蘭花・玉樓春
作者：陳允平（宋）

長江浩渺山明秀。宛轉西風驚客袖。相逢才系柳邊舟，相別又傾花下酒。怪得新來詩骨瘦。都在秋娘相識後。一天明月照相思，蘆荻汀洲霜滿首。
秋蕊香
作者：陳允平（宋）

晚酌宜城酒暖。玉軟嫩紅潮面。醉中窈窕度嬌眼。不識愁深恨淺。繡窗一縷香絨線。擊雙燕。海棠滿地夕陽遠。明月笙歌別院。
菩薩蠻
作者：陳允平（宋）

銀城遠枕清江曲。汀洲盡畫蒹葭綠。君上木蘭舟。妾愁雙鳳樓。角聲何處發。月浸溪橋雪。獨自倚闌看。風飄襟袖寒。
醜奴兒・採桑子
作者：陳允平（宋）

歲寒時節千林表，獨耐風霜。妒粉欺黃。澹澹衣裳薄薄妝。西湖十二闌干曲，倚遍寒香。白鷺橫塘。一片孤山幾夕陽。
感皇恩
作者：陳允平（宋）

體態玉精神，惺憁言語。一點靈犀動人處。繡香羅帕，為待別時親付。要人長記得，相思苦。綵鸞獨跨，藍橋歸路。憔悴東風自蠻素。桃葉楊花，又向空江欲度。任洛陽城裡，春無數。
宴桃源・如夢令
作者：陳允平（宋）

閒倚瑣窗工繡。春困兩眉頻皺。獨自下香街，攀折畫橋煙柳。晴晝。晴晝。偏稱玉樓歌酒。
宴桃源・如夢令
作者：陳允平（宋）

何處春風歸路。金屋空藏樊素。零亂海棠花，愁夢欲隨春去。情緒。情緒。粉濺兩行冰箸。
月中行・月宮春
作者：陳允平（宋）

鬢雲斜插映山紅。春裡澹香融。自攜紈扇出簾櫳。意欲撲飛蟲。薔薇架下偏宜酒，纖纖手、自引金鍾。倦歌佯醉倚東風。愁在落花中。
漁家傲
作者：陳允平（宋）

日轉花梢春已晝。雙蛾曲理遙山秀。百草偏輸羞不鬥。隨人後。無情自折金絲柳。秋水盈盈嬌欲溜。六麼倦舞弓彎袖。偷摘青梅推病酒。俳徊久。一雙燕子歸時候。
漁家傲
作者：陳允平（宋）

自別春風情意惻。秦箏不理香塵積。去躍青驄游上國。歸未得。何如莫向尊前識。薄倖高陽花酒客。迷雲戀雨青樓側。金屋空閒雙鳳席。離懷適。銀臺燭淚成行滴。
定風波
作者：陳允平（宋）

慵拂妝臺懶畫眉。此情惟有落花知。流水悠悠春脈脈，閒倚繡屏，猶自立多時。有約莫教鶯解語，多愁卻妒燕于飛。一笑薔薇孤舊約，載酒尋歡，因甚懶支援。
蝶戀花
作者：陳允平（宋）

謝了梨花寒食後。翦翦輕寒，曉色侵書牖。寂寞幽齋惟酌酒。柔條恨結東風手。淺黛嬌黃春色透。薄霧輕煙，遠映蘇堤秀。目斷章臺愁舉首。故人應似青青舊。
蝶戀花
作者：陳允平（宋）

牆外鞦韆花影后。環獸金懸，暗綠籠朱牖。為怯輕寒猶殢酒。同心共結懷纖手。粉袖盈盈香淚透。蹙損雙眉，懶畫遙山秀。柔弱風條低拂首。渭城歌舞春如舊。
蝶戀花
作者：陳允平（宋）

寂寞長亭人別後。一把垂絲，亂拂閒軒牖。三月春光濃似酒。傳懷莫放纖纖手。金縷依依紅日透。舞徹東風，不減蠻腰秀。撲鬢楊花如白首。少年張緒心如舊。
蝶戀花
作者：陳允平（宋）

落盡櫻桃春去後。舞絮飛綿，撲簌穿簾牖。異別情懷愁對酒。翠條折贈勞親手。繡幕深沉寒尚透。雨雨晴晴，妝點西湖秀。悵望章臺愁轉首。畫闌十二東風舊。
蝶戀花
作者：陳允平（宋）

樓上鍾殘人漸定。庭戶沉沉，月落梧桐井。悶倚瑣窗燈炯炯。獸香閒伴銀屏冷。淅瀝西風吹雁影。一曲胡笳，別後誰堪聽。誓海盟山虛話柄。憑書問著無言應。
紅羅襖
作者：陳允平（宋）

別來書漸少，家遠夢徒歸。念去燕來鴻，愁隨秋到，舊盟新約，心與天知。楚江上、木落林稀。西風尚隔心期。水闊草離離。更皓月照影傷悲。
少年遊
作者：陳允平（宋）

蘭屏香暖，松醪味滑，湖蟹薦香橙。雁宇秋高，鳳台人遠，明月自吹笙。輕寒翦翦生襟袖，銀漏漸催更。暗憶年時，桂風庭院，笑並玉肩行。
少年遊
作者：陳允平（宋）

斜陽冉冉水邊樓。珠箔水晶鉤。拍點紅牙，蕭吹紫玉，低按小梁州。雙鸞已誤青樓約，誰伴月中游。倦蝶殘花，寒螿落葉，長是替人愁。
少年遊
作者：陳允平（宋）

畫樓深映小屏山。簾幕護輕寒。比翼香囊，合歡羅帕，都做薄情看。如今已誤梨花約，何處滯歸鞍。待約青鸞，彩雲同去，飛夢到長安。
少年遊
作者：陳允平（宋）

翠羅裙解縷金絲。羅扇掩芳姿。柳色凝寒，花情殢雨，生怕踏青遲。碧紗窗外鶯聲嫩，春在海棠枝。別後相思，許多憔悴，惟有落紅知。
還京樂
作者：陳允平（宋）

綵鸞去，適怨清和，錦瑟誰共理。奈春光漸老，萬金難買，榆錢空費。岸草煙無際。落花滿地芳塵委。翠袖裡，紅粉濺濺，東風吹淚。任鴛幃底。寶香寒、金獸慵燻繡被，依依離別意味。瓊釵暗畫心期。倩啼鵑、為催行李。黯銷魂，但夢逐巫山，情牽渭水。待得歸來後，燈前深訴憔悴。
解連環
作者：陳允平（宋）

寸心誰託。望瀟湘暮碧，水遙雲邈。自繡帶、同翦合歡，奈鴛枕夢單，鳳幃寒薄。澹月梨花，別後伴、情懷蕭索。念傷春漸懶，病酒未忺，兩愁無藥。魂銷翠蘭紫若。任釵沉鬢影，香沁眉角。悵畫閣、塵滿妝臺，但玉佩依然，寶箏閒卻。舊約無憑，誤共賞、西園桃萼。正天涯、數聲杜宇，斷腸院落。
綺寮怨
作者：陳允平（宋）

滿院荼䕷開盡，杜鵑啼夢醒。記曉月、綠水橋邊，東風又、折柳旗亭。蒙茸輕煙草色，疏簾淨、亂織羅帶青。對一尊、別酒初斟，征衫上、點滴香淚盈。幾度恨沉斷雲，飛鸞何處，連環尚結雙瓊。一曲琵琶，湓江上、慣曾聽。依依翠屏香冷，聽夜雨、動離情。春深小樓，無心對錦瑟、空涕零。
玲瓏四犯
作者：陳允平（宋）

金屋春深，似灼灼娉婷，真真嬌豔。洗淨鉛華，依舊曲眉豐臉。猶記舞歇涼州，漸縹緲、碧雲繚亂。白玉環、寶鏡偷換。別後甚時重見。鸞幃鳳席鴛鴦薦。但空餘、蕙芳蘭茜。天涯柳色青青恨，不入東風眼。惆悵二十四橋，任落絮、飛花亂點。奈翠屏、一枕雲雨夢，誰驚散。
丹鳳吟
作者：陳允平（宋）

暗柳煙深何處，翡翠簾櫳，鴛鴦樓閣。芹泥融潤，飛燕競穿珠幕。鞦韆倦倚，還思少年，襪步塵輕，衫裁羅薄。陡頓芳心暗老，強理新妝，離思都佔眉角。過了幾番花信，曉來剗地寒意惡。可煞東風，甚把夭桃豔杏，故故凌鑠。傷春憔悴，淚矗粉腮香落。挑脫金寬雙玉腕，怕人猜偷握。漸芳草，恨畫闌、休傍著。
憶舊遊
作者：陳允平（宋）

又眉峰碧聚，記得郵亭，人別中宵。翦燭西窗下，聽林梢葉墜，霧漠煙瀟。綵鸞夢逐雲去，環佩人扶遙。但鏡裂鴛奩，釵分燕股，粉膩香銷。迢迢。舊遊處，向柳下維舟，花底揚鏢。更憶西風裡，採芙蓉江上，雙槳頻招。怨紅一葉應到，明月赤闌橋。漸淚浥瓊腮，胭脂澹薄羞嫩桃。
拜星月慢
作者：陳允平（宋）

漏閣閒籤，琴窗倦譜，露溼宵螢欲暗。雁咽涼聲，寂寞芙蓉院。畫簷外，樹色驚霜漸改，澹碧雲疏星爛。舊約桐陰，問何時重見。倚銀屏、更憶秋娘面。想凌波、共立河橋畔。重念酒汙羅襦，漸金篝香散。翦孤燈、伴宿西風館。黃花夢、對發淒涼嘆。但悵望、一水家山，被紅塵隔斷。
倒犯
作者：陳允平（宋）

百尺鳳皇樓，碧天暮雲初掃。冰華散縞。雙鸞駕鏡懸空窈。婆娑桂影，香滿西風闌干悄。漸玉魄金輝，飛度千山表。餌玄霜、醉瓊醥。身在九霄，獨步丹梯，飄飄輕霧窵。縹緲廣寒殿，覺世山河小。愛十二、瓊樓好。算誰知、訊息盈虛道。任地久天長，今古無私照。但仙娥不老。
解語花
作者：陳允平（宋）

鰲峰溯碧，貝闕緣雲，桂魄寒光射。鳳簷鴛瓦。星河際、縹緲繡簾高下。笙簫奏雅。愛雪柳、蛾兒笑把。瓊佩搖、珠翠盈盈，迤邐飄蘭麝。陸地金蓮照夜。富綺羅妝豔，春態容冶。籠紗鞍帕。香塵過、禁陌寶車驕馬。遊人靜也。東風裡、萬紅初謝。沉醉歸、殘角霜天，漸落梅聲罷。
過秦樓
作者：陳允平（宋）

倦聽蛩砧，初拋紈扇，隔浦亂鍾催晚。湘蒲簟冷，楚竹簾稀，窗下乍聞裁翦。倦柳梳煙，枯蓮蘸水，芙蓉翠深紅淺。對半床燈火，虛堂悽寂，近書思遍。夜漏永、玉宇塵收，銀河光爛。夢斷楚天空遠。婆娑月樹，縹緲仙香，身在廣寒宮殿。無奈離愁亂織，籍酒銷磨，倩花排遣。漸江空霜曉，黃蘆漠漠，一聲來雁。
過秦樓
作者：陳允平（宋）

翠約蘋香。綠摶槐陰，隔水晚蟬聲斷。壺冰避暖，釧玉敧涼，倦暑懶拈歌扇。雲浪縹緲魚鱗，新月開弦，落星沉箭。恨經年閒闊，柔箋空寄，夢隨天遠。憔悴損、臂薄煙綃，腰寬霞縷，錦瑟暗塵侵染。韓香猶在，秦鏡空圓。薄倖舊盟俱變。虛蠹春華，為誰容改芳徽，魂飛嬌倩。憑危樓望斷，江外青山亂點。
解蹀躞
作者：陳允平（宋）

岸柳飄殘黃葉，尚學纖腰舞。謝他終日，亭前伴羈旅。無奈歷歷寒蟬，為誰喚老西風，伴人吟苦。悶無緒。記得芙蓉江上，蕭娘舊相遇。如今憔悴，黃花慣風雨。把酒東望家山，醉來一沉閒窗，夢隨秋去。
蕙蘭芳引
作者：陳允平（宋）

虹雨乍收，楚天霽、亂飛秋鶩。漸草色衰殘，牆外土花暗綠。故山鶴怨，流水自、菊籬茅屋。日暮詩吟就，澹墨閒題修竹。更憶飄蓬，霜綈風葛，幾度涼燠。嘆歸去來兮，何日甬東一曲。黃蘆滿望，白雲在目。但月明月長夜，伴人清獨。
六麼令
作者：陳允平（宋）

授衣時節，猶未定寒燠。長空雨收雲霽，湛碧秋容沐。還是鱸肥蟹美，橡慄村村熟。不堪追逐。龍山夢遠，惆悵田園自黃菊。醉中還念倦旅，觸景傷心目。羞破帽、把茱萸，更憶尊前玉。愁立梧桐影下，月轉回廊曲。歸期將卜，西風吹雁，懶寄斜封但相囑。
紅林擒近
作者：陳允平（宋）

飛絮迷芳意，落梅銷暗香。皓鶴淚空碧，白鷗避寒塘。妨它踏青鬥草，便放曉日東窗。先自懶弄晨妝。誰奈靚笙簧。望簾尋酒市，看釣認漁鄉。控持紫燕，芹泥未上雕樑。想梁園謝館，群花較晚，但陪玉樹頻舉觴。
紅林擒近
作者：陳允平（宋）

三萬六千頃，玉壺天地寒。庾嶺封的皪，淇園折琅玕。漠漠梨花爛漫，紛紛柳絮飛殘。直疑潢潦驚翻，斜風溯狂瀾。對此頻勝賞，一醉飽清歡。呼䣔童翦韭，和冰先薦春盤。怕東風吹散，留尊待月，倚闌莫惜今夜看。
滿路花・促拍滿路花
作者：陳允平（宋）

離歌泣斷雲，別舞愁飛雪。鳳皇臺上望，瓊簫絕。釵分玉燕，寸寸迴腸折。碧空歸雁闊。猶有疏梅，歲寒獨伴高節。鮫綃羅帕，淚灑胭脂血。悠悠江上水，天連線。朱樓遍倚，萬里空情切。此恨憑誰說。天若有情，料天須有區別。
滿路花・促拍滿路花
作者：陳允平（宋）

寒輕菊未殘，春小梅初破。獸爐閒撥盡，松明火。青氈錦幄，四壁新妝裹。重暖香篝，繡被擁銀屏，綵鸞空伴雲臥。相思何處，夢入藍橋左。歸期還細數，愁眉鎖。薄情孤雁，不向樓西過。故人應怪我。怪我無書，有書還倩誰呵。
氐州第一
作者：陳允平（宋）

閒倚江樓，涼生半臂，天高過雁來小。紫芡波寒，青蕪煙澹，南浦雲帆縹緲。潮帶離愁，去冉冉、夕陽空照。寂寞東籬，白衣人遠，漸黃花老。見說西湖鷗鷺少。孤山路、醉魂飛繞。荻蟹初肥，蓴鱸更美，盡酒懷詩抱。待南枝、春信早。巡簷對梅花索笑。月落烏啼，漸霜天、鍾殘夢曉。
尉遲杯
作者：陳允平（宋）

長亭路。望渭北、漠漠春天樹。殷勤別酒重斟，明日相思何處。晴絲揚暖，芳草外、斜陽自南浦。望孤帆、影接天涯，一江潮帶愁去。回首杜若汀州，嘆泛梗飄萍，乍散還聚。滿徑殘紅春歸後，猶自有、楊花亂舞。悵金徽、梁塵暗鎖，算誰是、知音堪共語。盡天涯、夢斷東風，彩雲鸞鳳無侶。
塞翁吟
作者：陳允平（宋）

睡起鸞釵嚲，金約鬢影朧□桅佩冷，玉丁東。鏡裡對芙蓉。秦箏倦理梁塵暗，惆悵燕子樓空。山萬疊，水千重。一葉漫題紅。忽忽。從別後，殘雲斷雨，餘香在、鮫綃帳中。更懊恨、燈花無準，寫幽愫、錦織迴文，小字斜封。無人為託，欲倩賓鴻。立盡西風。
繞佛閣
作者：陳允平（宋）

暮煙半斂。雲護澹月，斜照樓館。春夜偏短。一床耿耿，孤燈晃幃幔。玉壺漏滿。天外漸覺，歸雁聲遠。離思悽婉。重懷執手，東風翠蘋岸。料想鳳樓人，倦繡迴文停綵線。憔悴淚積，香銷嬌粉面。嘆暗老年光，隙駒流箭。夢中空見。漫惹起相思，芳意迷亂。錦箋重向紗窗展。
慶春宮・高陽臺
作者：陳允平（宋）

孤鶩披霞，歸鞍卸日，晚香菊自寒城。虛館燈閒，征衫塵浣，夜深何處砧聲。亂蛩催怨，月明裡、依稀數星。雲山迢遞，猶誤歸期，方寸遍縈。秋風燕送鴻迎。最憐堤柳，白露先零。倦倚樓高，恨隨天遠，桂風和夢俱清。故人千里，記翦燭、西窗賦成。相如憔悴，宋玉淒涼，酒恨花情。
阮郎歸
作者：李壁（宋）

蘇臺一別費三年。錦書憑雁傳。風姿重見閬江邊。玉壺秋井泉。翻短舞，趁麼弦。篆香同夕煙。多情莫惜為留連。落花中酒天。
鷓鴣天
作者：李壁（宋）

岸柳陰陰躍錦鱗。並湖蓮子恰嘗新。誰教故歲應官去，會老堂中少個人。歸未久，意彌新。吹香不斷酒傾銀。行藏判已天公付，且鬥而今見在身。
西江月
作者：李壁（宋）

又送鵬程軒翥，幾看駒隙推移。多端時事只天知。不飲沈憂如醉。白首已甘蓬艾，蒼生正倚丞疑。楚颱風轉一帆吹。朝列問君來未。
臨江仙
作者：韓淲（宋）

難老一杯春酒美，主人玉監清秋。九華山下共追遊。朝來多爽氣，都向筆端收。臺閣功名歸去好，便應袞袞公侯。未妨含笑看吳鉤。當年佳夢日，和氣瑞光浮。
滿江紅
作者：韓淲（宋）

五老峰前，九江上、曾生仙客。相邂逅、貴池亭下，定交金石。我輩風流宜嘯詠，官曹塵冗從煎逼。且簿書、叢裡舉清觴，偷閒日。同一笑，當今夕。梅正好，香浮白。便相忘爾汝，醉巾沾溼。已向瓊樓誇意態，似聞金殿傳訊息。想君今、歸去際風雲，應相憶。
柳梢青
作者：韓淲（宋）

雲淡秋空。一江流水，煙雨濛濛。岸轉溪回，野平山遠，幾點徵鴻。行人獨倚孤篷。算此景、如圖畫中。莫問功名，且尋詩酒，一棹西風。
醉蓬萊
作者：韓淲（宋）

問西湖好處，樓上薰風，有誰稱壽。十里荷香，對槐陰清晝。細浪揉藍，遠山凝黛，更管絃初奏。醉舞嗟嗟，歡聲沸沸，生申時候。膝下婆娑，老萊兒戲，帝所輝光，使衣呈繡。眷倚方隆，賜金章華綬。自此飛騰，鳳閣鸞臺，好滿斟醇酎。道骨仙風，朱顏青鬢，年年依舊。
水調歌頭
作者：韓淲（宋）

明月到花影，把酒對香紅。此情飄灑，但覺清景滿簾櫳。人被好花相惱，花亦知人幽韻，佳處本同風。揮手謝塵網，舉袂步蟾宮。秋已半，幽澗側，亂山中。故人過我，終夕乘興可千鍾。賴有曲江才子，坐上平章花月，不管老英雄。心事將何寄，醉語又匆匆。
賀新郎
作者：韓淲（宋）

萬事佯休去。漫棲遲、靈山起霧，玉溪流渚。擊楫淒涼千古意，悵怏衣冠南渡。淚暗灑、神州沈處。多少胸中經濟略，氣□□、鬱郁愁金鼓。空自笑，聽雞舞。天關九虎尋無路。嘆都把、生民膏血，尚交胡虜。吳蜀江山無自好，形勢何能盡語。但目盡、東南風土。赤壁樓船應似舊，問子瑜、公瑾今安否。割捨了，對君舉。
賀新郎
作者：韓淲（宋）

病起情懷惡。小簾櫳、楊花墜絮，木陰成幄。試問春光今幾許，都把年華忘卻。更多少、從前盟約。擬待鶯邊尋好語，恍殘紅、零亂風回薄。思住事，信如昨。清明寒食須行樂。算人生、何時富貴，自徒蕭索。試著春衫從酒伴，亂插繁英嫩萼。信莫被、功名擔閣。隨分溪山供笑傲，這一身、閒處誰能縛。琴劍外，盡杯酌。
清平樂
作者：韓淲（宋）

鳴琴單父。鳧舄宜飛去。不比河陽花滿樹。此意直高千古。清秋誕日相逢。乃同澗上村儂。笑指壺山為壽，仁心靜處加功。
水龍吟
作者：韓淲（宋）

從來江左夷吾，大名迥諸出公右。金堂玉室，瑤林瓊樹，龍麟蟠走。志在神皋，氣雄雲夢，十吞八九。問三槐盛事，當年初度，人應羨、青氈舊。說與文章太守。慶千秋、好為親壽。冰桃雪藕，霞裾月佩，鶯鸞歌奏。雨熟西疇，星躔南極，寶香凝晝。趁新涼，便約乘雲繞日，飲天漿酒。
清平樂
作者：韓淲（宋）

蕭然在澗。景色秋來冠。幾縷明霞紅未斷。矯首時時遐觀。回思五馬清遊。分明前輩風流。留作山間佳話，更誰愁上眉頭。
踏莎行
作者：韓淲（宋）

雨意生涼，雲容催暮。畫樓人倚闌干處。柳邊新月已微明，銀潢隱隱疏星渡。今古佳期，漫傳牛女。一杯試與尋新句。幽懷冷眼是青山，舊歡往恨渾無據。
清平樂
作者：韓淲（宋）

常思高致。又見涼風起。歡喜年時為壽意。快寫山歌重寄。願公好德康寧。青雲收取功名。莫道而今官小，吾儒正要仁民。
柳梢青
作者：韓淲（宋）

雨洗元宵。樓臺煙鎖，隱隱笙簫。且插梅花，自燒銀燭，瀋水香飄。軟紅塵裡星橋。想霽色、皇都絳霄。屏掩瀟湘，醉和衣倒，春夢迢迢。
菩薩蠻
作者：韓淲（宋）

雪雲收盡晴風軟。小山春浪晴波遠。梅片已飛香。海棠紅試妝。人言詩易與。酒盞誰分付。不是沒心情。夕陽啼鳥聲。
一翦梅
作者：韓淲（宋）

說著相思夢亦愁。芳草斜陽，春滿秦樓。樓前新綠水西流。一曲陽關，分付眉頭。多少風流事已休。紛薄香濃，怕見綢繆。淡雲籠月小庭幽。明日山長，清恨悠悠。
海月謠
作者：韓淲（宋）

晚秋煙渚。更舟倚、蕭蕭雨。水痕清汜，迤邐漸整，雲帆西去。三疊陽關，留下別離情緒。溪南一塢。對風月、誰為主。酒徒詩社，自此冷落，胸懷塵土。目送鴻飛，莫聽數柔櫓。
好事近
作者：韓淲（宋）

春色入芳梢，點綴萬枝紅玉。莫道怕愁貪睡，倚新妝如束。紛紛桃李太妖嬈，相對夜闌燭。記取疏花橫處，有暗香飄馥。
菩薩蠻
作者：韓淲（宋）

平生常為梅花醉。數枝滴滴香沾袂。雪後月華明*膽瓶無限清。夜深燈影瘦。飲盡杯中酒。明日景尤新。人間都是春。
西江月
作者：韓淲（宋）

春色著人多少，溪頭桃杏舒紅。杖藜相與過橋東。往事舊歡如夢。花底醉眠芳草，柳邊嘶入驕驄。如今憔悴坐詩窮。莫問醯雞舞甕。
浣溪沙
作者：韓淲（宋）

一曲青山映小池。林疏人靜月明時。相逢杯酒也相宜。醉眼不知春事少，歡情猶得漏聲遲。神仙何處夢魂飛。
浣溪沙
作者：韓淲（宋）

寶鴨香消酒未醒。錦衾春暖夢初驚。鬢雲撩亂玉釵橫。半怯夜寒褰繡幌，尚餘嬌困剔銀燈。粉痕微褪臉霞生。
西江月
作者：韓淲（宋）

風暖晨光寂寂，月明夜氣沈沈。山間林下步輕陰。花柳飛綿布錦。酒病向誰能遣，春愁惟我難禁。尊前一曲斷腸聲。夢破曉窗敧枕。
朝中措
作者：韓淲（宋）

池塘春草燕飛飛。人醉牡丹時。多少姚黃魏紫，搦成膩粉燕支。謫仙醉把平章看，晴影度簾遲。花外一聲鶗鴂，柳邊幾個黃鸝。
水調歌頭
作者：韓淲（宋）

今古釣臺下，行客系扁舟。扁舟何似，雲山千疊亦東遊。我欲停橈一醉，與寫平生幽憤，橫管更清謳。小上客星閣，短鬢獨搔頭。風乍起，煙未斂，雨初收。一年花事，數聲鶗鴂欲春休。弔古懷賢情味，只有浮名如故，誰復識羊裘。賴得玄英隱，相望此溪流。
西江月
作者：韓淲（宋）

梅蕊小春天氣，橘林良月風光。五雲邊近九霞觴。美景初無盡藏。老矣相逢湖海，年來遊遍瀟湘。詩情滿眼興何長。贏得煙霄直上。
卜算子
作者：韓淲（宋）

花底醉東風，好景宜同壽。海角天涯今幾春，邂逅新豐酒。內集記高陽，南渡閒回首。但願長年飽飯休，一笑風塵表。
浣溪沙
作者：韓淲（宋）

小雨收晴作社寒。月橋花院篆香殘。杏腮桃臉黛眉彎。歌拂燕梁牽客恨，醉臨鸞鏡怕人看。良宵春夢繞屏山。
菩薩蠻
作者：韓淲（宋）

海棠欲謝綿飛柳。柳絲自拂行人首。上巳是清明。新煙帶粥餳。輕陰簾幕冷。閒卻鞦韆影。曲水興無涯。麗人花半遮。
浣溪沙
作者：韓淲（宋）

湖海相逢更日邊。槐風蓮雨壽杯前。琴書圖畫水沈煙。共指金鑾當儤直，不應彭澤尚迴旋。今年初度想超然。
戀繡衾
作者：韓淲（宋）

歡濃兩點笑靨兒。雪初消、梅欲放時。不通道、傷春瘦，怕人猜、猶待皺眉。香濃翠被屏山曲，把珊枕、側過又移。試與伴、江頭去，但醉翁、亭上要詩。
浣溪沙
作者：韓淲（宋）

一曲霓裳舞未終。玉釵垂額鬢雲松。夢迴金殿月華東。燕子鶯兒情脈脈，柳枝桃葉恨匆匆。羅襟空惹御香濃。
步蟾宮
作者：韓淲（宋）

三年重到嚴灘路。嘆須鬢、衣冠塵土。倚孤篷、閒自濯清風，見一片、飛鴻歸去。人間何用論今古。漫贏得、個般情緒。雨吹來雲、亂處水東流，但只有、青山如故。
水調歌頭
作者：韓淲（宋）

一枕暑風外，事事且隨緣。隨緣何處琴劍，閒泊此層巔。日繞九天樓殿，煙抹四山林薄，塵土市聲前。老眼醉還醒，猶得到詩邊。橋南院，雙桂隱，有名言。江湖人物，好在收拾付書簾。回首吾廬無恙，寄臥僧窗何事，鴻鵠本高騫。水調賦明月，誰道更超然。
鷓鴣天
作者：韓淲（宋）

雨溼西風水面煙。一巾華髮上溪船。帆迎山色來還去，櫓破灘痕散復圓。尋濁酒，試吟篇。避人鷗鷺更翩翩。五更猶作錢塘夢，睡覺方知過眼前。
水調歌頭
作者：韓淲（宋）

嘉節已吹帽，誰復見南山。南山佳處，臺上雲繞一溪環。猶記使君同醉，化鶴千年何在，今古自應慳。勝事漫陳跡，風物只高寒。都莫問，歸酒畔，集毫端。等閒吟笑而已，賴有孔融尊。偉矣廣平心致，贏得相遭淡泊，感舊唱酬閒。且看小齋菊，抵掌共憑闌。
減字木蘭花
作者：韓淲（宋）

年光虛度。能得幾多消散處。莫恨歸遲。得見新詞不自持。山中酒裡。笑語喧譁知有弟。此意誰如。世事紛紛一任渠。
生查子
作者：韓淲（宋）

霜葉柳塘風，煙蕊梅溪渡。茅店問村醪，未許空歸去。倚杖小徘徊，寫我吟邊句。醉眼復何之，落日孤鴻處。
西江月
作者：韓淲（宋）

聞道晚春時候，暖風是處花飄。遊人爭渡水南橋。多少池塘春草。躍馬誰聯玉勒，釣魚應泛蘭橈。韶光何限不逍遙。輸與溪鷗野鳥。
朝中措
作者：韓淲（宋）

春濃人靜倦遊嬉。煙雨戰棠梨。翠徑亂紅無數，頻啼枝上黃鸝。小園流水濺濺處，綠遍謝家池。怨月恨花滋味，淚痕猶染羅衣。
小重山
作者：韓淲（宋）

雲影收晴雨外明。碧溪春灩灩，落花平。鶯聲催我過橋行。人何在，詩酒淡心情。閒裡興還生。錦鱗題尺素，有誰能。草邊芳徑柳邊城。歸來也，清夢繞山屏。
臨江仙
作者：韓淲（宋）

脆管繁弦無覓處，小樓空掩遙山。柳絲直下曲闌干。海棠紅欲褪，玉釧怯春衫。殢酒不成芳信斷，社寒新燕呢喃。雕盤慵整寶香殘。綺疏明薄暮，簾外雨潺潺。
朝中措
作者：韓淲（宋）

五湖煙水百花洲。別乘最風流。人道紫樞家世，清時袞袞公侯。名園綠水春無價，蜀錦舞纏頭。眉壽年年今日，寶杯香靄飛浮。
月宮春
作者：韓淲（宋）

柳嬌花妒燕鶯喧。斷腸空眼穿。一春風雨夜厭厭。不聞鐘鼓傳。香冷曲屏羅帳掩，園林誰與上鞦韆。憶得年時鳳枕，日高猶醉眠。
浣溪沙
作者：韓淲（宋）

芍藥酴醿滿院春。門前楊柳媚晴曛。重簾雙燕語沈沈。花映綠嬌初日嫩，葉棲紅小晚煙昏。輕雷不覺送微陰。
鷓鴣天
作者：韓淲（宋）

菸禁荒荒雨溼雲。近郊爭出滿城人。兒童藉草幾成市，杯酒沾花不覺村。身又老，眼增明。回頭一任是紅塵。山中誰信無寒食，澗上何如且採蘋。
一叢花
作者：韓淲（宋）

翻空雪浪送飛花。春曉媚霜華。風回點點迷人處，峭寒輕、詩思殊佳。雙燕未來，斷鴻何在，微雨又天涯。綺窗明暗是誰家。雕檻馥蘭芽。畫簷簾幕黃昏後，試傾杯、笑語喧譁。聚散人生，吾儕老矣，醉墨任橫斜。
眼兒媚
作者：韓淲（宋）

東風拂檻露猶寒。花重溼闌干。淡雲殢日，晨光微透，簾幕香殘。陰晴不定瑤階潤，新恨覺心闌。憑高望斷，綠楊南陌，無限關山。
青玉案
作者：韓淲（宋）

蘇公堤上西湖路。柳外躍、青驄去。多少韶華驚暗度。南山遊遍，北山歸後，總是題詩處。如今老矣傷春暮。澤畔行吟漫尋句。落拓情懷空自許。小園芳草，短籬修竹，點點飛花雨。
浣溪沙
作者：韓淲（宋）

只恐山靈俗駕回。海鷗飛下莫驚猜。機心消盡重徘徊。宿雨乍晴千澗落，曉雲微露兩山排。新苗時翼好風來。
朝中措
作者：韓淲（宋）

扁舟撐月轉江湖。煙水湛金鋪。篷底曉涼歌罷，肌膚冰雪初扶。詩人自是風塵表，佳處句能摹。屬玉一雙飛去，荷花香動菰蒲。
明月棹孤舟・夜行船
作者：韓淲（宋）

忽得相逢驚似舊。問山中、酒徒詩友。閒倚睛樓，長安市上，華髮為君搔首。綠竹疏梅今在否。對西湖、夕陽煙岫。鴻雁聲中，人間今古，還是醉醒時候。
江城子
作者：韓淲（宋）

天孫應為織雲裳。試宮妝。問劉郎。湖上波寒，依舊遠山蒼。自是老來心事懶，空落拓，少年場。揮豪閒與細端相。記嚴揚。陋蘇張。興到一杯，微醉亦成章。回首片帆西去也，何日更，共清狂。
冉冉雲
作者：韓淲（宋）

倚遍闌干弄花雨。卷珠簾、草迷芳樹。山崦裡、幾許雲煙來去。畫不就、人家院宇。社寒梁燕呢喃舞。小桃紅、海棠初吐。誰通道、午醉醒時情緒。閒整春衫自語。
謁金門
作者：韓淲（宋）

花影半。晴色乍開雲卷。擇勝尋春愁日短。雨餘山路晚。澗底桃深紅滿。人意不禁閒遠。胡蝶繞枝啼鳥怨。東風吹酒面。
滿庭芳
作者：韓淲（宋）

點點淮山，迢迢江水，分明別是風光。地靈人傑，星斗爛文章。初度充閭佳氣，當年瑞、應弄珪璋。薰弦奏，涼宵寶月，玉井藕花香。清真，如逸少，蘭亭修竹，曲水流觴。想醉鄉日永，地久天長。小駐屏星懷玉，飛鳧舄、元在鵷行。功名事，雲龍風虎，行矣佩金章。
浣溪沙
作者：韓淲（宋）

一曲西風醉木犀。天香吹夢入瑤池。釵橫猶記未開枝。花重嫩舒紅笑臉，葉稀輕拂翠顰眉。酒醒殘月雁聲遲。
浣溪沙
作者：韓淲（宋）

山氣吹雲寶月涼。園英承露菊花黃。吾生只合醉為鄉。悵望佳人因共賦，分明佳節是重陽。酒邊猶發少年狂。
浣溪沙
作者：韓淲（宋）

莫問星星鬢染霜。一杯同看月昏黃。放歌漁父濯滄浪。卻憶手栽雙柳句，真成雲漢抉天章。蘇仙何在立蒼茫。
浣溪沙
作者：韓淲（宋）

霜後黃花尚自開。老年情緒為何哉。株株渾是手親栽。秋際有言揮玉塵，冬來無夢繞金釵。相思一夜發窗梅。
江城子
作者：韓淲（宋）

雪消霜入小溪舟。試浮游。上山頭。薄薄寒煙，依舊未全收。問道梅花開也未，吟不盡，一春愁。襟懷如此老還休。懶凝眸。轉深幽。詩罷一眉，新月又如鉤。臘後春前村意遠，回棹穩，水西流。
浣溪沙
作者：韓淲（宋）

月角珠庭映伏犀。扶搖當上鳳凰池。廣寒曾折最高枝。壯志還同諸葛膝，清名還似紫芝眉。梅花春壽酒行遲。
鷓鴣天
作者：韓淲（宋）

老去情懷酒味中。水邊林下古人風。歲雲暮矣江空晚，誰識儋州禿鬢翁。人易遠，語難工。春時猶記一尊同。苦心未免皆如此，只合揮弦目送鴻。
風入松
作者：韓淲（宋）

小樓春映遠山橫。綠遍高城。望中一片斜陽靜，更萋萋、芳草還生。疏雨冷煙寒食，落花飛絮清明。數聲弦管忍重聽。猶帶微酲。問春何事春將老，春不語、春恨難平。莫把風流時節，都歸閒淡心情。
菩薩蠻
作者：韓淲（宋）

小園紅入春無際。新聲休寫花間意。一笑喚真真。香腮酒未醒。惜芳追勝事。暢飲餘詩思。無處說衷情。暗塵羅帳生。
謁金門
作者：韓淲（宋）

花肅肅。楊柳三眠未足。一棹溪山新漲綠。舊歡無夢續。莫問杜鵑啼蜀。只有江南水竹。北客淒涼無伴獨。春山生草木。
謁金門
作者：韓淲（宋）

幽意熟。吟嘯春風自足。爽氣初生晴未燠。相逢休問卜。畫出高山盤谷。巖上飛雲相逐。他日江東思渭北。斷舷誰為續。
卜算子
作者：韓淲（宋）

一雨已秋深，月色寒而靜。夜半披衣草樹間，玉露團清影。長笛倚樓聲，聽徹還重省。手啟柴門倦復關，雲臥衣裳冷。
醉蓬萊
作者：韓淲（宋）

慶文章太守，燕寢凝香，誕彌佳節。庾嶺歸來，又經年梅發。棋酒心情，笙歌滋味，便合朝天闕。玉作山前，冰為水際，幾多風月。綠鬢朱顏，浩然相對，自是中原，舊家人物。鵷鷺班回，尚記陪清切。好把胸蟠萬卷，談笑了、濟時勳業。錦幄初溫，寶杯深勸，舞回香雪。
朝中措
作者：韓淲（宋）

為茲春酒壽詩翁。我輩一尊同。香動梅梢圓月，年年先得東風。冰溪清淺流環玉，蓮幕漫從容。但願人生長久，揮弦目送飛鴻。
太常引
作者：韓淲（宋）

小春時候臘前梅。還知道、為誰開。應繞百千回。夜色轉、參橫斗魁。十分孤靜，替伊愁絕，片月共徘徊。一陣暗香來。便覺得、詩情有涯。
朝中措
作者：韓淲（宋）

誰翻新曲玉溪濱。何日得為鄰。醉裡行歌相答，步隨泉石松雲。如今又是梅時候，只有眼中人。魂斷幽香孤影，花前閒整衣巾。
戀繡衾
作者：韓淲（宋）

溪風吹雨晚打窗。把心情、闌入醉鄉。記取在、山深處，我如今、雙鬢已蒼。夜闌寒影燈花淡，夢難成、清漏更長。寶瑟斷、鸞膠續，淚珠彈、猶帶粉香。
一翦梅
作者：韓淲（宋）

一朵梅花百和香。淺色春風，別樣宮妝。西湖衣缽更難忘。雪意江天，渾斷人腸。清夜橫斜竹影窗。贏得相思，魂夢悠揚。玉溪山外水雲鄉。茅舍疏籬，不換金章。
蝶戀花
作者：韓淲（宋）

道上疏梅花一樹。人去人來，不管流年度。閒過南豅同散步。東風為我吹香去。試問青春今幾許。明日新正，溪影橫山暮。遮莫攀翻君且住。心兒卻在題詩處。
蝶戀花
作者：韓淲（宋）

盡道今年春較早。梅與人情，覺得梅偏好。一樹南豅香未老。春風已自生芳草。來自城中猶帶曉。行到君家，細雨吹池沼。悵望沙坑須會到。玉溪此意年時少。
生查子
作者：韓淲（宋）

山意入春晴，都是梅和柳。白白與青青，日映風前酒。歸去也如何，路上休回首。各自做新年，柳嫋梅枝瘦。
探春令
作者：韓淲（宋）

暗塵明月小桃枝，舊家時情味。問而今、風轉蛾兒底。有誰把、春衫試。景龍燈火昇平世。動長安歌吹。這山城、不道人能記。甚村酒、偏教醉。
臨江仙
作者：韓淲（宋）

羅帳畫屏新夢悄，綠窗慵起香殘。重簾生怕倚闌干。春風吹玉水，春雪滿靈山。梁燕未來歸雁動，海棠才帶紅酣。酒愁花恨霎時間。煙雲催薄暮，絲雨溼輕寒。
眼兒媚
作者：韓淲（宋）

風回香雪到梨花。山影是誰家。小窗未晚，重簷初霽，玉倚蒹葭。社寒不管人如此，依舊在天涯。碧雲暮合，芳心撩亂，醉眼橫斜。
臨江仙
作者：韓淲（宋）

竹樹陰陰流澗水，黃鸝飛去飛還。蓬門籬落小橋灣。更無塵跡到，我自愛其閒。雨又隨風催薄暮，輕雷時動雲斑。歸來涼意一窗間。病餘真倦矣，睡熟簟紋寬。
蝶戀花
作者：韓淲（宋）

斜日清霜山薄暮。行到橋東，林竹疑無路。小院橫窗香噀霧。膽屏曲幾花如雨。細酌心情因少駐。九萬剛風，寒影吹瓊素。不是月宮那有許。霓裳舞徹凌波步。
柳梢青
作者：韓淲（宋）

玉水明沙。峰迴路轉，城倚橋斜。老我登臨，同誰酩酊，一望還賒。飛鴻杳靄天涯。但拚取、心情酒家。紫菊枝枝，紅茱顆顆，休問年華。
滿庭芳
作者：韓淲（宋）

玉水靈山，霜天清曉，非煙非霧琴堂。載臨初度，圭璧記煌煌。百里民安撫字，歡呼處、禾黍登場。今年好，為茲春酒，莫惜醉淋浪。神仙，□領袖，山河勳業，星斗文章。便黃扉青瑣，會遇明良。願賜尚方之劍，攀檻折、於古輝光。飛鳧去，甘棠遺愛，留與話桐鄉。
菩薩蠻
作者：韓淲（宋）

風前覓得梅花句。香來自是相分付。片月動黃昏。一枝橫酒尊。人間何處有。又到春時候。莫負此詩家。將心吟好花。
賀新郎
作者：韓淲（宋）

梅蕊依稀矣。歲華深、け然但把，杖藜閒倚。山繞荒林紅葉下，落日孤城煙水。意興寄、云何則是。底事疏枝橫絕峭，未吹香、便與花相似。不忍折，為之喜。寒鴉萬點霜風起。正人家、園收芋慄，小槽初美。欲醉阿誰同一飲，擬賦才成又止。老態度、渾侵發齒。摸索孤根春在否。任紅紅、白白皆桃李。空爛漫，豈能爾。
百字令・念奴嬌
作者：韓淲（宋）

詔飛天上，看金狨繫馬，西湖風月。朝罷香菸攜滿袖，身在瓊樓玉闕。錦繡肝腸，珠璣欬唾，綠鬢非華髮。與誰經濟，河山應笑吳越。且把春酒尋梅，年年眉壽，坐對南枝發。兵衛朱門生畫戟，醉舞塵生羅襪。山面高堂，溪浮新艦，留取邦人說。等閒餘事，一時如此奇絕。
菩薩蠻
作者：韓淲（宋）

隴頭無驛奚為朵。巖前有折宜來墮。風急雪云溪。詩清滿意攜。竹爐良夜飲。飲竟煎僧茗。梅以句深長。得花情未忘。
小重山
作者：韓淲（宋）

點染煙濃柳色新。小桃紅映水，日初勻。露收芳徑草鋪茵。凝情久，風淡起輕塵。梁燕已爭春。折花閒伴酒，試濡唇。流鶯何處語聲頻。闌干曲，蜂蝶更隨人。
感皇恩
作者：韓淲（宋）

急管度青枝，醉眠芳草。雲斷巫陽夢能到。乍醒餘困，晴影暗移紗帽。舊時閒意思，都忘了。今歲春遲，去年春早。點點繁紅又多少。惜春歸去，酒病翻成花惱。數聲鳴鳥喚，人驚老。
感皇恩
作者：韓淲（宋）

詩社酒徒閒，村村花柳。月榭風亭更霞牖。臨春結綺，又是那回時候。不禁中夜雨，相孱愁。弄蕊攀條，為尋芳酒。一斗誰能問千首。江南雲夢，空說氣吞八九。持杯人共我，能吟否。
瑞鷓鴣
作者：韓淲（宋）

南蘭陵郡鷓鴣詞。底用登臨更賦詩。貴不能淫非一日，老當益壯未多時。人間天上風雲會，眼底眉前歲月知。只有海門橫北固，宦情隨牒想推移。
浣溪沙
作者：韓淲（宋）

屋上青山列晚雲。水邊紅袂映斜曛。柳陰荷氣簟湘紋。酒以歌長誰樂事，詩成杯灩我離群。香消涼意有南薰。
浣溪沙
作者：韓淲（宋）

作意如何和好歌。細翻重看得長哦。曉梧吹雨露明荷。老我從他琴下爨，故人元自笛亭柯。北山煙岫鬱嵯峨。
浣溪沙
作者：韓淲（宋）

鴉矯荒寒燕復低。門前長草與人齊。長橋南畔小橋西。安得有詩同爾句，可教無酒泛其杯。相思常苦易離攜。
鷓鴣天
作者：韓淲（宋）

只唱離歌一疊休。玉溪浮動木蘭舟。如何又對雲煙晚，不道難禁草樹秋。空脈脈，忍悠悠。綢繆終是轉綢繆。相思相見知何處，記取新歡說舊遊。
滿江紅
作者：韓淲（宋）

歸錦堂成，雲漢上、天垂新畫。有朱顏綠鬢，禁林仙客。玉局暫從香火社，金龜未報文章力。看彤庭、賜第別承恩，居君側。斑衣戲，蟠桃摘。翠袖倚，歌檀拍。正祥開初度，頌聲千百。又是臘前梅態度，幾多春近花訊息。想明年、今日醉西湖，光輝赫。
好事近
作者：韓淲（宋）

一澗水南山，臘盡春生梅雪。行過小橋深處，帶疏鍾橫月。征衫閒著指東吳，休怕與人別。吟到翠圓枝上，是歸來時節。
菩薩蠻
作者：韓淲（宋）

南枝已見春訊息。今年為壽方知得。俾爾熾而昌。流霞浮暗香。蓬壺清淺水。笑指雲階喜。高論不規模。平戎賦兩都。
浣溪沙
作者：韓淲（宋）

風軟湖光遠蕩磨。春衫初試薄香羅。踏青無計奈君何。莫笑老來多歲月，肯教閒去少詩歌。長安陌上有銅駝。
謁金門
作者：韓淲（宋）

春尚早。春入湖山漸好。人去人來雖未老。酒徒猶恨少。梅落桃開煙島。日日更吹香草。一片芳心拚醉倒。冷雲藏落照。
祝英臺近
作者：韓淲（宋）

館娃宮，採香徑，范蠡五湖側。子夜吳歌，聲緩不須拍。崇桃積李花閒，芳洲綠遍，更冉冉、柳絲無力。試思憶。老去一片身心，孤負好春色。古往今來，時序惱行客。去年今日山中，如何知得。卻又在、他鄉寒食。
浣溪沙
作者：韓淲（宋）

梅葉陰陰占晚春。博山香盡玉嶙峋。茶甌酒碗試濡唇。閒裡常愁無伴侶，老來不是有情人。牡丹天氣惜芳辰。
洞仙歌
作者：韓淲（宋）

溪山好處，贏得題新曲。待足人生甚時足。問臨流情味，倚遍斜暉，應似畫、小景生綃一幅。漁舟聲欸乃，巖上雲飛，杳杳歸鴉去鴻逐。任當年伊呂，談笑興王，爭敵恁、閒眠野宿。待雪天、月夜我還來，醉瀟灑清幽，那些兒屋。
點絳唇
作者：韓淲（宋）

山凹春生，探梅只道今年早。暗香迎曉。人與花能好。歲歲持杯，天地同難老。須吟嘯。放開懷抱。更約尋瑤草。
減字木蘭花
作者：韓淲（宋）

菊花開了。待得梅梢來索笑。雪色江波。看盡千林未覺多。一丘緩步。只恐朝來有新句。歲歲年年。白髮催人到酒邊。
採桑子
作者：韓淲（宋）

蕭蕭兩鬢吹華髮，老眼全昏。徒倚衡門。歲晚寒消澗水痕。含情更覺滄洲遠，欲語誰論。窈窕孤村。細雨梅花只斷魂。
採桑子
作者：韓淲（宋）

華燈自是年年好，月淡煙空。依舊東風。簫鼓吹香醉臉融。謝他詩侶還相覓，雨跡雲蹤。不分情濃。柳淺梅深鬢影松。
好事近
作者：韓淲（宋）

北客過江來，贏得家家都老。屈指中興人物，到如今誰好。散庵常是愛山林，健筆勝揮掃。我則臨風三嘆。信兒曹驚倒。
減字木蘭花
作者：韓淲（宋）

一杯易足。自斷此生猶杜曲。詞客哀時，不敢愁來賦別離。孤城麥秀。常愧葛洪丹未就。詩罷長吟。衰晚遲迴違寸心。
鷓鴣天
作者：韓淲（宋）

便把山林寄此身。也須詩酒屬吾人。仙家舊是金堂士，吏隱新收玉局名。惟自樂，不憂貧。淵明談笑更清真。年年眉壽登高後，醉帽常留菊滿簪。
好事近
作者：韓淲（宋）

臘雪映江梅，冰玉更分風月。袞袞紫樞家世，慶誕彌時節。烘堂贏得戲萊衣，春酒寶杯凸。籍籍鄭莊人物，要漢廷勳業。
太常引
作者：韓淲（宋）

隨風和雨帶煙開。更清冷、照崔巍。片片亦佳哉。細看得、花如翦裁。茅簷出沒，水浮橋外，人自兩峰來。吟到澗泉梅。問何似、山陰道回。
西江月
作者：韓淲（宋）

脈脈蜂黃蝶粉，盈盈水秀山明。賣花聲裡聽吹餳。佳麗芳華韻勝。下上休看舞燕，惺忪一任啼鶯。枕痕屏曲夢關情。酒醒春宵漏盡。
謁金門
作者：韓淲（宋）

行又住。水遠山遙村路。把酒問春春幾許。老年花似霧。坐上風流張緒。留我我還難去。卻憶章臺飛柳絮。只愁縈暮雨。
繞池遊慢
作者：韓淲（宋）

菏花好處，是紅酣落照，翠藹餘涼。繞郭從前無此樂，空浮動、山影林篁。幾度薰風晚，留望眼、立盡濠梁。誰知好事，初移畫舫，特地相將。驚起雙飛屬玉，縈小楫衝岸，猶帶生香。莫問西湖西畔□，□九里、松下侯王。且舉觴寄興，看閒人、來伴吟章。寸折柏枝，蓬分蓮實，徒系柔腸。
水調歌頭
作者：李廷忠（宋）

撫景幾今古，遺恨此江山。百年形勝，但見幽草雜枯菅。多少名流登覽，賴有神扶壞棟，詩墨尚斑斑。風月要磨洗，顧我已衰顏。擎天手，攜玉斧，到江干。一新奇觀，領客觴詠有餘閒。菸草半川開霽，城郭兩州相望，都在畫屏間。便擬騎黃鵠，直上扣雲關。
滿江紅
作者：李廷忠（宋）

玉帳西來，道前是、繡衣使者。遊覽處、秋風鼓吹，自天而下。湘水得霜清可鑑，巫峰過雨森如畫。有神仙、佳致在胸襟，真瀟灑。荊州寶，元無價。夔門政，長多暇。聽談兵樽俎，百川傾瀉。此日壽觴容我勸，他年樞柄還公把。趁桂花、時節去朝天，香隨馬。
鷓鴣天
作者：李廷忠（宋）

檻外長江浪拍空。蕭蕭紅蓼白蘋風。三秋告稔三農慶，九日追歡九客同。煙渚北，月岩東。莫嫌光景太匆匆。登龍戲馬英雄事，都在南樓一嘯中。
踏莎行
作者：李廷忠（宋）

星野涵輝，雲峰環翠。南園迎臘開梅蕊。瑤臺仙子笑相逢，金釵行裡拼沈醉。照乘驪珠，出閒天驥。相隨壽母多年紀。春風侍宴寶花樓，五枝七葉都榮貴。
賀新涼・賀新郎
作者：李廷忠（宋）

濯錦江頭路。望祥雲、密擁旌幢，初開天府。冰露壺中秋玉瑩，不著人間煩暑。現物表、神仙風度。回首太清宮闕杳，是鳴珂簪筆遨遊處。舟萬斛，卻西訴。籌邊堂上兵無數。笑當年、蜀山諒將，夜分旗鼓。聽取今朝宣閫令，洗盡蠻煙塞霧。便催喚、袞衣歸去。運應河清逢嶽誕，辦中興事業須申甫。看歲歲，壽觴舉。
霜天曉角
作者：李廷忠（宋）

洞天仙伯。總是梅標格。來索東風一笑，香浮動、潛溪月。壽尊誰共酌。少年花縣客。試問日邊春信，梁園上、正飛雪。
感皇恩
作者：李廷忠（宋）

昨夜一星明，太微西畔。應得良朝誕名將。豹韜龍節，談笑坐清江漢。年年梅雪裡、開華宴。鐵券高勳，金鍾洪算。要同宗社流芳遠。璽書褒異，自得君王深眷。看看登劍履、明光殿。
臨江仙
作者：李廷忠（宋）

人物風流真罕見，何須塵外求仙。綠龜千歲穩巢蓮。醉傾金鑿落，笑擁玉и娟。須信日邊訊息好，寒花也作春妍。笙歌樂地酒中天。功名無限事，都在壽觴前。
臨江仙
作者：李廷忠（宋）

秋到三山呈瑞氣，斑斑繡虎文章。早分桂殿一枝香。婉謀參幕府，華署等朝行。駕月姮娥來獻壽，勝如昨夜輝光。十分滿勸紫霞觴。年年花萼宴，相約侍君王。
慶清朝
作者：李廷忠（宋）

天啟重光，地鍾上瑞，有人起自東山。當年謝傅，幾曾鶴髮貂冠。不似文章雋老，重來鳴步鬥樞間。洪鈞轉，五原草綠，太白兵閒。運慶今朝初度，正日添紋線，月掛冰盤。恩重御壺宣勸，喜溢天顏。聽取沙堤好語，金科紅篆押千官。春長在，調元鼎裡，不假還丹。
卜算子
作者：李廷忠（宋）

草際雪痕消，梅上春心動。碧幕紅裙簇畫筵，橫玉聲三弄。雅興雜魚龍，妙舞回鸞鳳。莫道司空眼慣□，還入清宵夢。
百字令・念奴嬌
作者：胡惠齋（宋）

小齋幽僻，久無人到此，滿地狼藉。几案塵生多少憾，把玉指親傳蹤跡。畫出南枝，正開側面，花蕊俱端的。可憐風韻，故人難寄訊息。非共雪月交光，這般造化，豈費東君力。只欠清香來撲鼻，亦有天然標格。不上寒窗，不隨流水，應不鈿宮額。不愁三弄，祗愁羅袖輕拂。
滿江紅
作者：胡惠齋（宋）

暝靄黃昏，燈檠上、熒熒初炙。銀焰嫋、孤光分夜，寸心凝碧。留照嬌顏歡笑偶，上元慶賞嬉遊夕。笑聚螢、積雪與偷光，寒儒憶。蝶眷戀，成何得。花傳喜，知何日。聽鄰家昨夜，扣閽誰覓。焰短始知新月上，搖紅孤館因風急。恨那人、別後不成眠，時時剔。
卜算子
作者：謝直（宋）

雙槳浪花平，夾岸青山鎖。你自歸家我自歸，說著如何過。我斷不思量，你莫思量我。將你從前與我心，付與他人可。
金人捧露盤
作者：高似孫（宋）

下明光，違宣曲，上揚州。玉帳暖、十萬貔貅。梅花照雪，月隨歌吹到江頭。牙檣錦纜，聽雁聲、夜宿瓜州。南山客，東山妓，蒲萄酒，鷫鸘裘。佔何遜、杜牧風流。瓊花紅葉，做珠簾、十里遨頭。竹西歌吹，理新曲、人在春樓。
眼兒媚
作者：高似孫（宋）

翠簾低護鬱金堂。猶自未忺妝。梨花新月，杏花新雨，怎奈昏黃。春今不管人相憶，欲去又相將。只銷相約，與春同去，須到君行。
鶯啼序
作者：高似孫（宋）

青旗報春來了，玉鱗鱗風旎。陳瑤席、新奏琳琅，窈窕來薦嘉社。桂酒洗瓊芳，麗景暉暉，日夜催紅紫。湛青陽新沐，人聲澹盪花裡。光泛崇蘭，坼遍桃李，把深心料理。共攜手、蘅室蘭房，奈何新恨如此。對佳時、芳情脈脈，眉黛蹙、羞搴瓊珥。折微馨、聊寄相思，莫愁如水。青苹再轉，淑思菲菲，春又過半矣。細雨溼香塵，未曉又止。莫教一鴂無聊，群芳亹亹。傷情漠漠，淚痕輕洗。曲瓊桂帳流蘇暖，望美人、又是論千里。佳期杳渺，香風不肯為媒，可堪玩此芳芷。春今漸歇，不忍零花，猶戀餘綺。度美曲、造新聲，樂莫樂此新知。思美人兮，有花同倚。年華做了，功成如委。天時相代何日已。悵春功、非與他時比。殷勤舉酒酬春，春若能留，□還亦喜。
失調名
作者：高似孫（宋）

紅翻繭栗梢頭遍。
驀山溪
作者：易祓（宋）

海棠枝上，留得嬌鶯語。雙燕几時來，並飛入、東風院宇。夢迴芳草，綠遍舊池塘，梨花雪，桃花雨。畢竟春誰主。東郊拾翠，襟袖沾飛絮。寶馬趁雕輪，亂紅中、香塵滿路。十千斗酒，相與買春閒，吳姬唱，秦娥舞。拼醉青樓暮。
喜遷鶯
作者：易祓（宋）

帝城春晝。見杏臉桃腮，胭脂微透。一霎兒晴，一霎兒雨，正是催花時候。淡煙細柳如畫，雅稱踏青攜手。怎知道、那人人，獨倚闌干消瘦。別後。音信斷，應是淚珠，滴遍香羅袖。記得年時，膽瓶兒畔，曾把牡丹同嗅。故鄉水遙山遠，怎得新歡如舊。強消遣，把閒愁推入，花前杯酒。
水調歌頭
作者：易祓（宋）

自古清勝地，江帶與山篸。誇娥擘此石鐪，不獨嶺之南。初見仙岩第一，再見礱巖第二，今見淡巖三。邱壑皆有分，品第不須談。望前驅，陪後乘，破晴嵐。出城一舍而近，峭壁與天參。不使塵埃涴腳，忽覺煙雲對面，鶴馭可同驂。杖屨從歸去，此樂湘潭。
一翦梅
作者：易祓妻（宋）

染淚修書寄彥章。貪做前廊。忘卻迴廊。功名成就不還鄉。鐵做心腸。石做心腸。紅日三竿懶畫妝。虛度韶光。瘦損容光。不知何日得成雙。羞對鴛鴦。懶對鴛鴦。
水調歌頭
作者：章斯才（宋）

帝念重湖遠，使者選清強。關西夫子人傑，攪轡出鴛行。熊楚一天坐鎮，虎節三臺更歷，號令肅秋霜。褰帷間風俗，原隰總生光。瞻南極，朝北斗，酌霞觴。潢池息浪奏凱，籌餉屬蕭張。一點眉間多，一札日邊有詔，香案侍東皇。歲歲蓬壺宴，好景對棖黃。
水調歌頭
作者：章斯才（宋）

秋老楚天闊，光粲極南星。鬱蔥瑞靄浮動，湘水舞湘靈。方啟流虹華旦，恰值紱麟彌月，嘉會慶千齡。維嶽絳神處，玉印注長生。衣袞繡，袍練鵲，紐雙縈。民氣和樂，雁到回地作歡聲。楚觀連天境界，四景撩人風物，身世自蓬瀛。剩酌金貂醁，飛詔到臨蒸。
水龍吟
作者：危稹（宋）

洛陽九老圖中，當時司馬年猶小。爭如今夕，舉杯相勸，十人齊壽。已幸同庚，何分雌甲，本無多少。但有頭可白，無愁可解，只如此、都贏了。慶禮十年還又，更十年、依前難老。儘教百歲，做人高祖，見孫白首。卻要從今，探梅腳健，看山眼好。賴天公，頓得東園長在，陪歌陪酒。
漁家傲
作者：危稹（宋）

老去諸餘情味淺。詩詞不上閒釵釧。寶幌有人紅兩靨。簾間見。紫雲元在梨花院。十四條絃音調遠。柳絲不隔芙蓉面。秋入西窗風露晚。歸去懶。酒酣一任烏巾岸。
沁園春
作者：危稹（宋）

籍甚聲名，門闌相種，文章世科。算當年瑞世，正當夏五，仙家毓德，全是春和。底事屏星，著之海嶠，奈此騰驤驥足何。君知否，看飛來丹詔，徑上鸞坡。殷勤攜酒相過。要灩灩浮君金叵羅。嘆同心相契，古來難覓，二年同處，意總無它。如此平分，更教添個，也自清風明月多。拼沈醉，任光浮綠鬢，笑滿紅渦。
滿江紅
作者：王居安（宋）

八十歸來，方巖下、幾竿修竹。柴門外，沙鋪軟路，水流清玉。栽接新來桃與李，安排舊日松和菊。過小橋、作個看山樓，千峰綠。收筆硯，藏棋局。酒莫飲，經須讀。但平平放下，頓超凡俗。獨睡已無年少夢，閒吟不唱他家曲。算人生、萬事苦無多，相將足。
沁園春
作者：王居安（宋）

湖海襟期，煙霞氣宇，天下星郎。有靈方時後，年年卻老，神鋒耳底，夜夜騰光。萬卷蟠胸，千鍾蘸甲，袞袞詞源三峽滂。功成處，見須彌日月，河嶽星霜。興來引筆千行。看舉世何人是智囊。任縱橫萬變，難瞞道眼，優遊自樂，不識愁腸。鬧市叢中，密林靜處，鼻觀常聞三界香。天書到，聽笙簫競奏，幢蓋班行。
朝中措
作者：王克勤（宋）

銀河無際渺澄空。一點壽光中。此夕謫仙初度，清歌吉甫清風。文章間世，曾親玉座，屢賜金鍾。丹禁若須鰲便，赤城喚取漁翁。
浣溪沙
作者：鍾將之（宋）

鬢嚲雲梳月帶痕。軟紅香裡步蓮輕。妖嬈六幅過腰裙。不怕滿堂佳客醉，只愁滅燭翠眉顰。更期疏影月黃昏。
浣溪沙
作者：鍾將之（宋）

蘋老秋深水落痕。桂花微弄雨花輕。癯仙也解醉紅裙。太白麴君愁滿飲，小鴻眉黛愛低顰。尊前一洗眼花昏。
水調歌頭
作者：鍾將之（宋）

更似南津港，再遇呂公船。
浣溪沙
作者：吳禮之（宋）

南國風流是故鄉。紅鹽落子不因霜。於中小底最珍藏。薦酒薦茶些子澀，透心透頂十分香。可人回味越思量。
喜遷鶯
作者：吳禮之（宋）

銀蟾光彩。喜稔歲閏正，元宵還再。樂事難並，佳時罕遇，依舊試燈何礙。花市又移星漢，蓮炬重芳人海。盡勾引，遍嬉遊寶馬，香車喧隘。晴快。天意教、人月更圓，償足風流債。媚柳煙濃，夭桃紅小，景物迥然堪愛。巷陌笑聲不斷，襟袖餘香仍在。待歸也，便相期明日，踏青挑菜。
醜奴兒・採桑子
作者：吳禮之（宋）

金風顫葉，那更餞別江樓。聽悽切、陽關聲斷，楚館雲收。去也難留。萬重煙水一扁舟。錦屏羅幌，多應換得，蓼岸蘋洲。凝想恁時歡笑，傷今萍梗悠悠。謾回首、妖嬈何處，眷戀無由。先自悲秋。眼前景物只供愁。寂寥情緒，也恨分淺，也悔風流。
杏花天
作者：吳禮之（宋）

悶來憑得闌干暖。自手引、朱簾高卷。桃花半露胭脂面。芳草如茵乍展。煙光散、湖光瀲灩。映綠柳、黃鸝巧囀。遙山好似宮眉淺。人比遙山更遠。
雨中花・夜行船
作者：吳禮之（宋）

眷濃恩重，長離永別，憑誰為返香魂。憶湘裙霞袖，杏臉櫻唇。眉掃春山淡淡，眼裁秋水盈盈。便如何忘得，溫柔情態，恬靜天真。憑欄念及，夕陽西下，暮煙四起江村。漸入夜、疏星映柳，新月籠雲。醞造一生清瘦，能消幾個黃昏。斷腸時候，簾垂深院，人掩重門。
瑞鶴仙
作者：吳禮之（宋）

風傳秋信至。顫葉葉庭梧，飄零階砌。年華迅流水。況榮枯翻手，存亡彈指。誰編故紙。論古往、英雄鬥智。在當時、喚做功名，到此盡成閒氣。何謂。生為行客，死乃歸人，世同驛邸。十步九計。空撈攘，謾兒戲。忍都將、有限光陰縈絆，趁逐無窮天地。我直須、跳出樊籠，做個俏底。
驀山溪
作者：吳禮之（宋）

劉郎老矣，倦入繁華地。觸目愈傷情，念陳跡、人非物是。共誰攜手，落日步江村，臨遠水，對遙山，閒看煙雲起。買牛賣劍，便作兒孫計。朋舊自榮華，也憐我、無名無利。簞瓢鍾鼎，等是百年身，空妄作，枉迂迴，貪愛從今止。
風入松
作者：吳禮之（宋）

蘋汀蓼岸荻花洲。占斷清秋。五湖景物供心眼，幾曾有、一點閒愁。夢裡翩翩胡蝶，覺來葉葉漁舟。謝郎隨分總優遊。信任沈浮。恬然雲水無貪吝，笑腰纏、騎鶴揚州。只恐丹青妙筆，寫傳難盡風流。
漁家傲
作者：吳禮之（宋）

紅日三竿鶯百囀。夢迴鴛枕離魂亂。料得玉人腸已斷。眉峰斂。曉妝鏡裡春愁滿。綠瑣窗深難見面。雲箋謾寫教誰傳。聞道笙歌歸小院。梁塵顫。多因唱我新詞勸。
蝶戀花
作者：吳禮之（宋）

睡思厭厭鶯喚起。簾卷東風，猶未忺梳洗。眼細眉長雲擁髻。笑垂羅袖燻瀋水。媚態盈盈閒舉止。只有江梅，清韻能相比。詩酒琴棋歌舞地。又還同醉春風裡。
蝶戀花
作者：吳禮之（宋）

急水浮萍風裡絮。恰似人情，恩愛無憑據。去便不來來便去。到頭畢竟成輕負。簾卷春山朝又暮。鶯燕空忙，不念花無主。心事萬千誰與訴。斷雲零雨知何處。
蝶戀花
作者：吳禮之（宋）

滿地落紅初過雨。綠樹成陰，紫燕風前舞。菸草低迷縈小路。晝長人靜扃朱戶。瀋水香銷新剪苧。敧枕朦朧，花底聞鶯語。春夢又還隨柳絮。等閒飛過東牆去。
桃源憶故人
作者：吳禮之（宋）

畫橋流水飛花舞。柳外斜風細雨。紅瘦綠肥春暮。腸斷桃源路。歡隨仙子乘鸞去。鏤月裁雲何處。唯有病和愁緒。肯伴劉郎住。
謁金門
作者：吳禮之（宋）

風乍扇。簾外落紅千片。飛盡落花春不管。鬥忙鶯與燕。往事上心撩亂。睡起日高猶倦。料得伊家情眷眷。近來長夢見。
霜天曉角
作者：吳禮之（宋）

連環易缺。難解同心結。痴呆佳人才子，情緣重、怕離別。意切。人路絕。共沈煙水闊。盪漾香魂何處，長橋月。斷橋月。
霜天曉角
作者：吳禮之（宋）

西風又急。細雨黃花溼。樓枕一篙煙水，蘭舟漾、畫橋側。念昔。空淚滴。故人何處覓。魂斷菱歌悽怨，疏簾卷、暮山碧。
生查子
作者：吳禮之（宋）

吳山與越山，相對摩今古。嫋纜浙江亭，回首西興渡。區區名利人，無分香閨住。匆遽促徵鞍，又入臨平路。
失調名
作者：吳禮之（宋）

我不成、心酸眼軟。
好事近
作者：吳禮之（宋）

金菊間芙蓉，秋意未為蕭索。臨水見山庭院。伴玉人杯酌。攜爐終日嫋沈煙，氤氳篆文□。可惜被風吹散，把袖兒籠著。
柳梢青
作者：吳禮之（宋）

板約紅牙。歌翻白雪，杯泛流霞。蘇小情多，潘郎年少，歡計生涯。軒窗臨水人家。更門掩、青春杏花。百萬呼盧，十千沽酒，不負韶華。
滿江紅
作者：陳善（宋）

三月風前花薄命，五更枕上春無力。
滿江紅
作者：丁黼（宋）

梅臘賓春，瑞煙滿、華堂馥郁。還又祝、屏垂彩帨，觴稱醽醁。南浦西山開壽域，朱簾畫棟調新曲。慶綵衣、龍節侍慈萱，春長綠。雙鶴髮，齊眉福。一麟瑞，如冰玉。看國封重見，五霞凝軸。王母瑤池鸞鳳馭，麻姑金鼎神仙籙。數從今、椿算到何時，蟠桃熟。
賀新涼・賀新郎
作者：俞國寶（宋）

夢裡驂鸞鶴。覺三山不遠，依前海風吹落。浮到五湖煙月上，剛被梅香醉著。粲玉樹、輕明疏薄。十萬瓊琚天女隊，捧冰壺、玉液琉璃杓。來伴我，薦清酌。恍然夢斷渾非昨。問溪邊竹外，新來為誰開卻。無限冰魂招不得，擬把離騷喚覺。待抖擻、紅塵雙腳。萬里瑤臺終一到，想玉奴、不負東昏約。留此恨，寄殘角。
風入松
作者：俞國寶（宋）

一春長費買花錢。日日醉花邊。玉驄慣識西湖路，驕嘶過、沽酒壚前。紅杏香中簫鼓，綠楊影裡鞦韆。暖風十里麗人天。花壓髻雲偏。畫船載取春歸去，餘情寄、湖水湖煙。明日重扶殘醉，來尋陌上花鈿。
瑞鶴仙
作者：俞國寶（宋）

春衫和淚著。又燕入江南，雁歸衡嶽。東風曉來惡。繞西園無緒，淚隨花落。愁鍾恨角。夢無憑、難成易覺。到春來易感，韓香頓減，沈腰如削。離索。挑燈佔信，聽鵲求音，不禁春弱。雲輕雨薄。陽臺遠，信難託。念盟釵一股，鸞光兩破，已負秦樓素約。但莫教、嫩綠成陰，把人誤卻。
清平樂
作者：俞國寶（宋）

數聲烏鵲。院宇寒蕭索。楊柳梢頭秋過卻。無葉可供風落。可人猶有芙蕖。向人泠澹妝梳。雲外徵鴻過盡，夕陽依舊平蕪。
卜算子
作者：俞國寶（宋）

翦燭寫香箋，撥火溫寒醑。門外東風將我愁，欲作三更雨。夜夜玉樓心，日日長亭路。豆蔻花開信不來，塵滿金釵股。
風入松
作者：俞國寶（宋）

東風巷陌暮寒驕。燈火鬧河橋。勝遊憶遍錢塘夜，青鸞遠、信斷難招。蕙草情隨雪盡，梨花夢與雲銷。客懷先自病無聊。綠酒負金蕉。下幃獨擁香篝睡，春城外、玉漏聲遙。可惜滿街明月，更無人為吹簫。
水調歌頭
作者：徐衝淵（宋）

窮達付天命，生死見交情。人今老矣，□□狗苟與蠅營。贏得一頭霜雪。閒卻五湖風月。鷗鳥負前盟。顏厚已如甲，太息誤平生。想箕山，懷潁水，挹餘清。只今歸去，滄浪深處濯吾纓。笑撫山中泉石。細說人間荊棘。有道苦難行。好補青蘿屋，且佔白雲耕。
謁金門
作者：李好義（宋）

花過雨。又是一番紅素。燕子歸來銜繡幕。舊巢無覓處。誰在玉樓歌舞。誰在玉關辛苦。若使胡塵吹得去。東風侯萬戶。
望江南・憶江南
作者：李好義（宋）

思往事，白盡少年頭。曾帥三軍平蜀難，沿邊四郡一齊收。逆黨反封侯。元宵夜，燈火鬧啾啾。廳上一員閒總管，門前幾個紙燈球。簫鼓勝皇州。
水調歌頭
作者：程準（宋）

船系釣臺下，身寄碧雲端。胸中千古風月，筆下助波瀾。喚起羊裘仙魄，來伴蟬冠清影，星閣倚闌干。上想中興事，名節重於山。濯滄浪，開玉鑑，照朱顏。平生多少英氣，直欲斬樓蘭。盡道詩書元帥，好作經綸上袞，勳業秉華丹。霄漢展鸞翼，雷雨震龍蟠。
秋日田父辭
作者：高翥（宋）

啄黍黃雞沒骨肥。繞籬綠橘綴枝垂。新釀酒，旋裁衣。正是昏男嫁女時。
秋日田父辭
作者：高翥（宋）

少婦挼藍旋染裙。大兒敲葛自漿巾。新摘摘，笑欣欣。相喚相呼看賽神。
念奴嬌
作者：高惟月（宋）

巖扃不鎖，算空洞深窈，是誰初鑿。帝遣六丁持月斧，亂把雲根鑱斫。駭目奇觀，恍如崩浪，洶湧從天落。謫仙何處，翠珉佳句如昨。惆悵白首重遊，多情還似，與青山有約。且對清尊酬勝賞，休想舞衣歌樂。景物依然，頭顱如許，何事嗟漂泊。翩翩歸興，故山無限林壑。
水調歌頭
作者：彭叔夏（宋）

銅章紆墨綬，茜服佩銀魚。慈闈一笑，全勝萊子綵衣裾。好事柿紅萱草，長伴朱顏綠髮，榮貴更誰如。軸錦裝鸞誥，簾繡窣藤輿。龍為炙，麟作脯，倒瓊壺。壽筵今年，邀請金母伴麻姑。縹渺飛瓊舞罷，宛轉雙成歌徹，何物奉親娛。探支長命縷，預借角蟾蜍。
失調名
作者：應（宋）

橫斜淡月黃昏，漏洩早春訊息。
失調名
作者：吳康（宋）

試問海棠健否，海棠雖似，減清香。
失調名
作者：吳康（宋）

凌空蜂翼遞香來，驚破蜜房幽夢。
賀新郎
作者：汪（宋）

田舍爐頭語。便如何學得，三變美成家數。村酒三杯狂興發，拔劍偶然起舞。只麼也、迎寒送暑。待草萬言書上闕，似憂端、倚柱東鄰女。卿相事，未易許。漁歌且和芙蓉渚。又何須、淫辭媟語，訶風詆雨。勸人生、且隨緣分，分外一毫莫取。那富貴、由天付與。身蹈危機猶不覺，如布衣、自在都無阻。空博得，雪千縷。
蝶戀花
作者：汪（宋）

午夜涼生風不住。河漢無聲，時見疏星度。佳客伴君知未去。對床只欠瀟瀟雨。素月四更山外吐。金鴨慵添，消盡沈煙縷。料想玉樓人念處。歸舟日望荷花浦。
念奴嬌
作者：汪（宋）

誰家野菜飯炊香，正是江南寒食。試問春光今幾許，猶有三分之一。枝上花稀，柳間鶯老，是處春狼藉。新來燕子，尚傳晉苑訊息。應記往日西湖，萬家羅綺，見滿城爭出。急管繁弦嘈雜處，寶馬香車如織。猛省狂遊，恍如昨夢，何日重尋覓。杜鵑聲裡，桂輪掛上空碧。
水調歌頭
作者：汪（宋）

落日水亭靜，藕葉勝花香。時賢飛蓋，松間喝道挾胡床。暑氣林深不受，山色晚來逾好，頓覺酒尊涼。妙語發天籟，幽眇亦張皇。射者中，弈者勝，興悠長。佳人雪藕，更調冰水賽寒漿。驚餌游魚深逝，帶箭山禽高舉，此話要商量。溪上採菱女，三五傍垂楊。